Document ID: 32003R0247

Κανονισμός (ΕΚ) αριθ. 247/2003 της Επιτροπής
της 10ης Φεβρουαρίου 2003
για τη θέσπιση των χαρακτηριστικών της ενότητας ad hoc 2004 σχετικά με την οργάνωση της εργασίας και της ρύθμισης του χρόνου εργασίας που προβλέπει ο κανονισμός (EK) αριθ. 577/98 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (EK) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα(1), όπως τροποποιήθηκε τελευταία από τον κανονισμό (ΕΚ) αριθ. 2104/2002 της Επιτροπής(2), και ιδίως το άρθρο 4 παράγραφος 2,
Εκτιμώντας τα ακόλουθα:
(1) Ο κανονισμός (EK) αριθ. 246/2003 της Επιτροπής(3) για τη θέσπιση του προγράμματος των ενοτήτων ad hoc, για την περίοδο 2004 έως 2006, μέσα στα πλαίσια της δειγματοληπτικής έρευνας εργατικού δυναμικού, συμπεριλαμβάνει μια ενότητα ad hoc για την οργάνωση της εργασίας και την ρύθμιση του χρόνου εργασίας.
(2) Σύμφωνα με το άρθρο 4 παράγραφος 2 του κανονισμού (EK) αριθ. 577/98, ο αναλυτικός κατάλογος των πληροφοριών που πρέπει να συλλέγονται μέσα στα πλαίσια μιας ενότητας ad hoc καταρτίζεται τουλάχιστον δώδεκα μήνες πριν από την έναρξη της περιόδου αναφοράς που προβλέπεται για την εν λόγω ενότητα.
(3) Προκειμένου να αξιολογηθεί επαρκώς η πρόοδος που πραγματοποιήθηκε μέσα στα πλαίσια των πυλώνων των κατευθυντήριων γραμμών της πολιτικής για την απασχόληση, και ιδίως στα πλαίσια του τρίτου πυλώνα για την ενθάρρυνση της προσαρμοστικότητας των επιχειρήσεων και των εργαζομένων τους, σε σχέση και με την ποιότητα στην εργασία, απαιτούνται συγκρίσιμες διαρθρωτικές στατιστικές από τα κράτη μέλη και την Επιτροπή(4).
(4) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με τον παρόντα κανονισμό θεσπίζεται ο αναλυτικός κατάλογος των πληροφοριών που πρέπει να συλλεγούν το 2004, μέσα στα πλαίσια της ενότητας ad hoc, όπως ορίζεται στο παράρτημα.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Φεβρουαρίου 2003.

Labels: 9
19